Rozsudok Krajského súdu Bratislava sp. zn. 3Cob/64/2014 z 15. 12. 2015
Rozsudok Krajského súdu Bratislava z 15. decembra 2015, sp. zn. 3Cob/64/2014, ECLI:SK:KSBA:2015:1109231663.1
Súd: Krajský súd Bratislava
Spisová značka: 3Cob/64/2014
ECLI: ECLI:SK:KSBA:2015:1109231663.1
Dátum vydania: 15. 12. 2015
Forma: Rozsudok
Oblasť práva: Obchodné právo
Text rozhodnutia
Súd: Krajský súd Bratislava Spisová značka: 3Cob/64/2014 Identifikačné číslo súdneho spisu: 1109231663 Dátum vydania rozhodnutia: 16. 12. 2015 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2015:1109231663.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Eleny Ondrišovej a sudcov Mgr. Štefana Zelenáka a JUDr. Miroslavy Janečkovej v právnej veci navrhovateľa LACOSTE Société anonyme 8, rue de Castiglione, F-75001 Paríž, Francúzsko, práv. zast. JUDr. Svetozár Juran, advokát, Dúbravská cesta 9, Bratislava, proti odporcovi 1/ Milan Račko - AUTODOPRAVA MARKO, Košická 40, Bratislava, IČO: 37 125 966, práv. zast. Cipciar & partners, s r.o., Haburská 49/F, Bratislava IČO: 36 716 669 a odporcovi 2/ Arazante, s r.o., Bořivojova 878/35, 130 00 Praha 3, Česká republika, IČO: 28 368 606 o určenie, že tovar porušuje práva k duševnému vlastníctvu a o odvolaní navrhovateľa proti rozsudku Okresného súdu Bratislava I v Bratislave č.k. 25CbPv/3/2009-112 zo dňa 18.9.2013, jednohlasne takto r o z h o d o l : Krajský súd v Bratislave rozsudok Okresného súdu Bratislava I v Bratislave č.k. 25CbPv 3/2009-112 zo dňa 18.9.2013 v poslednej výrokovej vete opravuje tak, že správne má znieť: Navrhovateľ je povinný zaplatiť na náhradu trov konania odporcu 1/ sumu 345,78 EUR, k rukám právneho zástupcu odporcu 1/, do troch dní od právoplatnosti rozsudku. Krajský súd v Bratislave rozsudok Okresného súdu Bratislava I v Bratislave č.k. 25CbPv 3/2009-112 zo dňa 18.9.2013 v napadnutej zamietajúcej časti a v súvisiacom výroku o náhrade trov konania p o t v r d z u j e . Navrhovateľ je povinný zaplatiť na náhradu trov odvolacieho konania odporcu 1/ sumu 83,89 EUR k rukám právneho zástupcu odporcu 1/, do troch dní od právoplatnosti rozsudku. o d ô v o d n e n i e : Súd prvého stupňa rozsudkom určil, že tovar, športové pánske košele v počte 17.184 ks, označené napodobeninami krokodíla a nápisom LACOSTE, ktoré sú chránené medzinárodnými ochrannými známkami č. 437000, 437001 a 695846, príjemcom ktorého je právnická osoba, spoločnosť Arazante, s.r.o. Praha a boli zadržané Colným úradom Bratislava, pobočka Kopčianska 92, 851 01 Bratislava, sú falzifikátom. Vo zvyšku súd návrh navrhovateľa zamietol. Odporcovi 2/ uložil povinnosť zaplatiť navrhovateľovi náhradu trov konania 523,16 € do 3 dní od právoplatnosti rozhodnutia na účet advokáta JUDr. Svetozára Jurana a navrhovateľovi uložil povinnosť zaplatiť odporcovi náhradu trov konania 345,78 € do 3 dní od právoplatnosti rozhodnutia na účet spoločnosti Cipciar & partners s.r.o. Bratislava, IČO: 36 716 669. V odôvodnení rozsudku uviedol, že vo veci vykonal dokazovanie oboznámením sa listinnými dôkazmi a to medzinárodnými ochrannými známkami č. 437000, 437001 a 695846, oznámením Colného úradu Bratislava zn. 41980/2009-5263 zo dňa 27.7.2009, rozhodnutím Colného úradu Bratislava zo dňa 14.8.2009, jednotnou colnou deklaráciou, plnomocenstvom zo dňa 8.12.2008, fotografiou zadržaného tovaru a ostatnými listinnými dôkazmi v spise, z ktorých mal za preukázané, že navrhovateľ je vlastníkom medzinárodných ochranných známok č. 437000, 437001 a 695846 obsahujúcich grafický symbol krokodíla a označenie LACOSTE, zapísaných o. i. aj pre výrobky: oblečenie, obuv a opasky. Z plnomocenstva zo dňa 8.12.2008 súd zistil, že odporcovia uzatvorili zmluvu, ktorej predmetom bol záväzok odporcu 1/ poskytnúť spoločnosti odporcu 2/ priame zastupovanie v colnom konaní, zastupovanie a konanie na jeho účet a odplatu vo veciach daňového zastupovania v colnom konaní na základe písomnej plnej moci pri dovoze tovaru. Z oznámenia Colného úradu Bratislava zn. 41980/2009 z 27.7.2009 súd zistil, že Colný úrad zaistil tovar, športové pánske košele v počte 17.184 ks, označené napodobeninami krokodíla a nápisom LACOSTE, ktoré sú chránené medzinárodnými ochrannými známkami č. 437000, 437001 a 695846, príjemcom ktorého je právnická osoba, spoločnosť ARAZANTE, s.r.o. Praha, nakoľko sa jednalo o tovar podozrivý z porušovania niektorých práv duševného vlastníctva. Z rozhodnutia Colného úradu Bratislava zo dňa 14.8.2009 súd zistil, že príjemcom zaisteného tovaru bol odporca 1/. Z uvedených rozhodnutí Colného úradu ako i z fotografií zaisteného tovaru po porovnaní s vyobrazeniami ochranných známok súd zistil, že na základe nesporných znakov produktu Colný úrad i navrhovateľ oprávnene konštatovali, že produkty sú napodobeninami a porušujú navrhovateľovo právo duševného vlastníctva. Súd po vykonanom dokazovaní určil, že odporca 2/ ako príjemca tovaru, je pasívne legitimovaný v konaní s odvolaním sa na Nariadenie Rady Európskych spoločenstiev č. 1383/2003 a zákon č. 200/2004 Z.z. Súd po vykonanom dokazovaní určil, že odporca 1/ nie je pasívne legitimovaný v konaní s odvolaním sa na Nariadenie Rady Európskych spoločenstiev č. 1383/2003 a zákon č. 200/2004 Z.z., ktoré pre boj proti falzifikátom a nedovoleným napodobeninám a všetkému tovaru porušujúcemu práva z duševného vlastníctva na trh Európskej únie boli prijaté. Konštatoval, že na základe uvedených predpisov možno odporcu 1/ vylúčiť z okruhu povinných osôb, pretože by tým došlo k obchádzaniu týchto predpisov, čo by bolo v rozpore s cieľmi, ktoré práve tieto úpravy sledujú. Podľa názoru súdu je osobou vo vzťahu ku ktorej uplatňoval Colný úrad Bratislava postup podľa § 6 zákona a ktorej vydal rozhodnutie o zaistení tovaru bola právnická osoba, spoločnosť Arazante, s.r.o. zastúpená fyzickou osobou oprávnenou na podnikanie Milan Račko - AUTODOPRAVA MARKO, pričom odporca I. konal v rámci celého priebehu colného konania len ako splnomocnený zástupca podľa čl. 5 ods. 2 Nariadenia Rady (EHS) č. 2913/92, ktorým sa ustanovuje Colný kódex spoločenstva na priame zastupovanie, teda pri ktorom konal v mene a prospech odporcu 2/. Poukázal na ust. § 2 písm. c/ zákona, podľa ktorého je držiteľom tovaru: deklarant dovozca, vývozca, príjemca, odosielateľ, prepravca alebo vlastník tovaru, ktorým sa porušuje právo duševného vlastníctva alebo tovaru, pri ktorom je podozrenie z porušovania práva duševného vlastníctva alebo osoba ktorá takýto tovar prechováva. Odporca 1/ nie je ani jednou zo zákonom definovaných osôb, ktoré sa považujú za držiteľa tovaru. Na základe hore uvedeného súd vyhodnotil námietku odporcu 1/ o nedostatku pasívnej legitimácie za dôvodnú. Súd na základe vykonaného dokazovania skonštatoval, že navrhovateľ uniesol dôkazné bremeno a určil, že tovar, športové pánske košele v počte 17.184 ks, označené napodobeninami krokodíla a nápisom LACOSTE, ktoré sú chránené medzinárodnými ochrannými známkami č. 437000, 437001 a 695846, príjemcom ktorého je právnická osoba, spoločnosť ARAZANTE, s.r.o. Praha a boli zadržané Colným úradom Bratislava, pobočka Kopčianska 92, 851 01 Bratislava, sú falzifikátom. Súd priznal navrhovateľovi náhradu trov konania podľa § 142 ods. 1 O.s.p. vo výške 523,16 EUR z toho súdny poplatok 331,50 EUR a trovy právneho zastúpenia 191,66 EUR a zaviazal na zaplatenie týchto trov neúspešného odporcu 2/. Proti časti tohto rozsudku týkajúcej sa odporcu 1/ podal včas odvolanie navrhovateľ navrhujúc ho v tejto časti zmeniť a návrhu aj v tejto časti vyhovieť. Uviedol, že nemôže súhlasiť s určením súdu, že odporca 1/ nie je pasívne legitimovaný v konaní a to s odvolaním sa na Nariadenie Rady (ES) č. 1383/2003 z 22. júla 2003 a zákon č. 200/2004. Poukázal na rozhodnutie č. 44954/2009-5263 zo dňa 14.8.2009 Colného úradu Bratislava, ktoré označuje za držiteľa tovaru práve odporcu 1/. Čo sa týka tvrdení navrhovateľa týkajúceho sa jednotného colného dokladu č. 0526310905228 (ďalej len „JCD“), namietal, že súd opäť stotožnil pojmy držiteľ tovaru a vlastník tovaru, čo označil za neprípustné. Na JCD je odporca 1/ uvedený ako colný deklarant, čo potvrdil svojim vlastnoručným podpisom. Súd uviedol, že JCD nie je v označení postavenia odporcu 1/ jednotné, čo však nemožno pričítať na ťarchu odporcu 1/, pričom súd ani neuviedol, v čom nie je jednotné ani dôvody, na základe ktorých nejednotnosť JCD nemožno pričítať na ťarchu odporcu 1/. V súvislosti s vyčíslením trov pre odporcu 1/ uviedol, že ho nepovažuje za správne, nakoľko pojednávanie dňa 18.11.2011 sa nekonalo, pretože odporcovi 2/ nebolo doručené predvolanie, resp. nebolo ním prevzaté. Namietal ďalej, že vyčíslenie zo dňa 2.9.2013 nie jej navrhovateľovi k dispozícii a v rozsahu nie sú uvedené konkrétne čiastkové sumy pri jednotlivých vymenovaných úkonoch právneho zástupcu odporcu 1/. Odporca 1/ navrhol rozsudok súdu prvého stupňa v napadnutej časti týkajúcej sa odporcu 1/ ako vecne správny potvrdiť. Uviedol, že osobou, s ktorou je možné spájať právne následky v prípade porušenia práv duševného vlastníctva je výhradne odporca 2/. Poukázal na spisový materiál Colného úradu Bratislava, pobočky Kopčianska, z ktorého jednoznačne vyplýva, že osobou príjemcu tovaru a deklaranta tovaru bol výhradne odporca 2/. Odporca 1/ konal v priebehu colného konania len ako splnomocnený zástupca podľa čl. 5 ods. 2 Nar. Rady (EHS) č. 2913/92, ktorým sa ustanovuje Colný kódex spoločenstva na priame zastupovanie, teda pri ktorom konal v mene a prospech odporcu 2/. Obsah JCD č. 0526310905228 potvrdzuje tú skutočnosť, kto je držiteľom resp. vlastníkom tovaru a to v kolónke 8, v ktorej je uvedený odporca 2/ ako príjemca a v kolónke č. 14 kde je ako deklarant uvedený príjemca, teda odporca 2/. Samotný doklad je podpísaný odporcom 1/ na základe udelenej plnej moci od odporcu 2/ a je pochopiteľné, že vzhľadom na udelenú plnú moc odporcovi 1/ zo strany odporcu 2/ JCD podpisuje fyzicky splnomocnenec, to však neznamená, že splnomocnenec je držiteľom, resp. vlastníkom tovaru, resp. by priamo splnomocnencovi vznikli práva alebo povinnosti. Uviedol, že by bolo absurdné považovať splnomocnenca za účastníka colného konania resp. za držiteľa tovaru v zmysle zák. č. 200/2004 Z.z. pretože tento v celom priebehu colného konania konal výlučne v mene a na účet spoločnosti Arazante s.r.o. Odvolací súd prejednal vec podľa § 212 ods. 1 len v napadnutej časti týkajúcej sa odporcu 1/ a § 214 ods. 2 O.s.p. a dospel k záveru, že rozsudok je v napadnutej časti vecne správny, keď súd prvého stupňa dostatočne zistil skutkový stav, správne vyhodnotil vykonané dôkazy a vec posúdil správne aj po právnej stránke. Podľa § 164 O.s.p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. V poslednej výrokovej časti napadnutého rozsudku došlo k zrejmej nesprávnosti, keď súd prvého stupňa uložil navrhovateľovi povinnosť zaplatiť odporcovi náhradu trov konania bez toho, že by konkretizoval ktorému z odporcov, nakoľko v konaní na strane odporcov vystupujú dvaja účastníci. Keďže z obsahu rozsudku je zrejmé, ktorého z odporcov sa výrok týka a teda, že jeho nekonkretizovanie vo výroku je iba zrejmou vadou, odvolací súd z dôvodu rýchlosti a hospodárnosti vec nevracal na opravu súdu prvého stupňa ale nedostatok sám postupom podľa § 164 O.s.p. odstránil. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v celom odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd sa v celom rozsahu stotožnil so závermi súdu prvého stupňa a to z dôvodov uvedených v odôvodnení napadnutého rozsudku, ktoré odvolací súd z dôvodu hospodárnosti nepovažuje za potrebné opakovať a preto napadnutý rozsudok vo veci samej ako vecne správny podľa § 219 ods. 1 O.s.p potvrdil. Podľa § 120 ods. 1 O.s.p., účastníci sú povinní označiť dôkazy na preukázanie svojich tvrdení. Súd rozhodne, ktoré z označených dôkazov vykoná. Súd môže výnimočne vykonať aj iné dôkazy, ako navrhujú účastníci, ak je ich vykonanie nevyhnutné pre rozhodnutie vo veci. Odvolací súd sa stotožnil so záverom súdu prvého stupňa, že navrhovateľ neuniesol dôkazné bremeno a nepreukázal, že odporca 1/ je v konaní pasívne legitimovaný. Navrhovateľ preukazoval svoje tvrdenie predovšetkým Jednotným colným dokladom č. 0526310905228. Z návrhu nepochybne vyplýva, že určenie, ktorého sa navrhovateľ domáha sa týka tovaru a to športových pánskych tričiek v počet 17184 kusov. V jednotnom colnom doklade, na ktorý navrhovateľ odkazuje je však ako popis tovaru uvedené Obuv so zvršom a podrážkou s plastu 1130CT. Vzhľadom na uvedené nemožno potom tento dôkaz považovať za rozhodujúci pre preukázanie navrhovateľom tvrdených skutočností. Údaj V. T. colný deklarant uvedený v kolónke č. 54 a dopísaný do tlačiva strojom vzbudzuje isté pochybnosti o tvrdeniach odporcu 1/. Nielenže obsah predloženej jednotnej colnej deklarácie nasvedčuje tomu, že sa týka odlišnej zásielky a tento rozpor nebol v konaní odstránený ale navrhovateľ ani nenavrhol vykonať žiadne ďalšie dôkazy na odstránenie pochybností týkajúcich sa obsahu kolónky č. 54, naopak sa na pojednávaní konanom dňa 28.8.2013 vyjadril, že doplnenie dokazovania nenavrhuje. Za tohto stavu bol podľa odvolacieho súdu správny záver súdu prvého stupňa, že navrhovateľ spôsobom vylučujúcim akúkoľvek pochybnosť nepreukázal pasívnu legitimáciu odporcu 1/. Odvolací súd považoval za správny aj výrok týkajúci sa náhrady trov konania. Odvolateľ namietal, že odporcovi 1/ nepatrí náhrada za pojednávanie určené na 18.11.2011. Je pravdou, že pojednávanie bolo odročené z dôvodu na strane odporcu 2/, zástupca odporcu 1/ ako vyplýva zo zápisnice sa na súd dostavil a súd mu za tento úkon správne v súlade s § 14 ods. 5 písm. b/ vyhl. č. 655/2004 Z.z. priznal. Odvolací súd je toho názoru, že priznaná náhrada zodpovedá účelne vynaloženým trovám a bola vyčíslená v súlade s vyhl. č. 655/2004 Z.z. iba v rozsahu jednej štvrtiny základnej sadzby tarifnej odmeny a paušálnu náhradu hotových výdavkov v sume 7,41 EUR. Odporca 1/ bol v odvolacom konaní úspešný, patrí mu preto podľa § 224 ods. 1 a § 142 ods. 1 O.s.p. právo na náhradu jeho trov, ktoré mu vznikli na právnom zastúpení za jeden úkon právnej služby a to vyjadrenie k odvolaniu z 31.3.2014 v sadzbe 61,87 EUR a paušálnej náhrade hotových výdavkov v sume 8,04 EUR a náhrade DPH v sume 13,98 EUR, t.j. v celkovej sume 83,89 EUR a to v súlade s § 10 ods. 1 a 8, § 13a ods. 1 písm. c/, § 15 a § 18 ods. 3 vyhl. č. 655/2004 Z.z. Poučenie: Proti tomuto rozsudku odvolanie nie je prípustné. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona.

